গুলশান-১ লিংক রোড ধরে বিকালে হাঁটছিলাম। অফিসের পাশেই লেক…তাই একটু ফুরসত পেলেই প্রায় সময় লেকের সাইডের ওয়াকওয়ে দিয়ে একটি চক্কর দিয়ে আসি ২০/৩০ মিনিটের জন্য। শরতের সন্ধ্যাটা যেন আজ লেকের জলে অন্য ভাবে ধরা দিয়েছে। ডুবন্ত সূর্যের রক্তিম আলো পুরো লেকের পানিকে সোনালী আভায় স্বর্গীয় একটি রুপ দিয়েছে। অসাধারণ সেই ক্ষণ! অসাধারণ সেই দৃশ্যপট! পুরো লেকের পানিকে তখন মনে হচ্ছিল কাঁচা সোনা গলে গলে যেন একটি সোনার আধারে পরিনত হয়েছে সেই চিরচেনা ধূসর লেকটি। শরতে প্রকৃতির রং বদলের এই খেলা যেন বাংলার চিরায়িত সৌন্দর্য্যের প্রতীক। গ্রাম বাংলায় দেখি দিনের আলোতে নীলাকাশ, পেজা তুলোয় মেঘের ভেলা আর কাশফুলের ঢেউ খেলানো হাসি। কিন্তু ব্যস্ত নগরীতে তা বিরল। ফলে নগরজীবনের কোলাহলে হঠাৎ পাওয়া গৌধুলীলগ্নে শরতের এমন রুপ সত্যিই পথচারীদের কে মুগ্ধ করে। দারুন ভাবে আকৃষ্ট করে। আহা! এই আমার বাংলার রুপ!